กระทรวงวัฒนธรรม ออกข้อปฏิบัติการจัดงานบรรพชาอุปสมบท งานมงคลสมรสและงานฌาปนกิจศพในสถานการณ์โรคโควิด -19
กระทรวงวัฒนธรรม ออกข้อปฏิบัติการจัดงานบรรพชาอุปสมบท งานมงคลสมรสและงานฌาปนกิจศพในสถานการณ์โรคโควิด -19นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า  ได้จัดทำข้อควรปฏิบัติการจัดงานบรรพชาอุปสมบท งานมงคลสมรส และงานฌาปนกิจศพในสถานการณ์โรคโควิด -19 กรณีไม่สามารถหลีกเลี่ยงการจัดงานได้ โดยให้ยึดข้อปฏิบัติทั่วไป   โดยให้นำบัตรประจำตัวที่ทางราชการออกให้ และโทรศัพท์มือถือพกติดตัวไป จัดให้มีจุดคัดกรองและตรวจวัดไข้  และลงทะเบียนระบุรายละเอียดพร้อมบันทึกภาพผู้เข้าร่วมงานเพื่อให้ง่ายต่อการติดตาม  จัดให้มีแอลกอฮอล์เจลและหน้ากากอนามัยไว้บริการ และพนักงานทุกคนสวมใส่หน้ากากอนามัย เว้นระยะห่างการนั่งหรือยืนไม่น้อยกว่า 1 เมตร  หากมีอาหารบริการให้ จัดเป็นอาหารกล่อง  งดเครื่องดื่มแอลกอฮอล์ทุกชนิด ทำความสะอาดอุปกรณ์ และพื้นที่ในบริเวณการจัดงาน ที่ผู้เข้าร่วมงานต้องสัมผัสบ่อย  งดการแสดง ดนตรีมหรสพ ใช้ระยะเวลาจัดงานให้สั้นที่สุด สำหรับการจัดงานบรรพชาอุปสมบท งดการแห่นาคจากบ้านไปวัด  การแห่นาครอบโบสถ์ ให้เว้นระยะห่างอย่างน้อย 1 เมตร  งดโปรยทาน  พิธีอุโบสถให้จำกัดจำนวนคน  สำหรับงานมงคลสมรสให้มีพิธีแห่ขันหมากเฉพาะเท่าที่จำเป็น  การรดน้ำสังข์จัดแถวเว้นระยะห่างระหว่างบุคคล ไม่น้อยกว่า 1 เมตร ควรกำหนดคนเข้ารดน้ำสังข์เท่าที่จำเป็น   ส่วนงานฌาปนกิจศพ ให้จัดระยะห่าง สำหรับแขกที่มาร่วมฟังสวดอภิธรรม หรือร่วมฌาปนกิจศพพิธีแห่ศพเวียนเมรุและวางดอกไม้จันทน์ ให้เว้นระยะห่างกันระหว่างบุคคลอย่างน้อย 1 เมตร   กรณีศาสนาอิสลามให้ปฏิบัติตามประกาศของสำนักจุฬาราชมนตรี